BLA คว้ารางวัลใหญ่แห่งปีพร้อมเดินหน้าพัฒนาองค์กร
BLA คว้ารางวัลใหญ่แห่งปี รางวัลบริษัทประกันชีวิตที่มีการบริหารงานดีเด่น อันดับ 1 พร้อมเดินหน้าพัฒนาองค์กร ผลิตภัณฑ์ และการบริการเพื่อผู้บริโภค
23 ก.ย. 2559


นางคมคาย ธูสรานนท์ รักษาการกรรมการผู้จัดการใหญ่ บริษัท กรุงเทพประกันชีวิต จำกัด (มหาชน) กล่าวว่า รางวัลบริษัทประกันชีวิตที่มีการบริหารงานดีเด่น อันดับ 1ประจำปี 2558 นี้ แสดงให้เห็นถึงศักยภาพอันมั่นคงของ กรุงเทพประกันชีวิต ทั้งด้านการบริหารงานและการพัฒนาของบุคลากร ซึ่งตลอดระยะเวลาที่ผ่านมาจนถึงปัจจุบัน บริษัทได้รับรางวัลต่างๆ มากมายและสำหรับรางวัลล่าสุดนี้ เป็นความท้าทายของเราที่จะก้าวไปสู่การสร้างองค์กรอย่างยั่งยืน ด้วยศรัทธา ความรับผิดชอบ ความจริงใจ พร้อมพัฒนาตน และทำงานเพื่อมุ่งสู่ความเป็นเลิศ 
สำหรับการดำเนินธุรกิจในปัจจุบัน บริษัทได้ให้ความสำคัญในการพัฒนาแบบประกันที่ให้ความคุ้มครองด้านต่างๆ ทั้งการคุ้มครองชีวิต การคุ้มครองสุขภาพ และการคุ้มครองรายได้หลังวัยเกษียณ   บริษัทยังได้พัฒนาผลิตภัณฑ์ใหม่ๆ รวมถึงปรับปรุงผลิตภัณฑ์ที่มีอยู่เพื่อให้สอดคล้องกับสถานการณ์ในภาวะเศรษฐกิจ และความต้องการของลูกค้า นอกจากนี้ยังมีการพัฒนาที่ปรึกษาทางการเงินเพื่อให้มีปริมาณเพียงพอต่อการให้บริการวางแผนทางการเงินกับประชาชน และยังพัฒนาเครื่องมือเพื่อสนับสนุนการทำงาน การพัฒนาความรู้ และการให้บริการลูกค้าของตัวแทนและที่ปรึกษาการเงิน รวมทั้งการรับรองระบบบริหารจัดการความมั่นคงปลอดภัยสำหรับสารสนเทศตามมาตรฐาน ISO/IEC 27001:2013 ที่จะช่วยพัฒนาการให้บริการลูกค้าดียิ่งขึ้น
“รางวัลบริษัทประกันชีวิตที่มีการบริหารงานดีเด่น อันดับ 1 ประจำปี 2558 นี้จะเป็นการสะท้อนถึงพัฒนาการของบริษัท ที่พร้อมเดินหน้าอย่างไม่หยุดยั้งเพื่อสร้างความมั่นคงทางการเงินให้กับประชาชนทุกกลุ่ม” นางคมคาย กล่าวทิ้งท้าย 
 